Papersnake/gushiwen huggingface dataset:
颐轩
王庭圭（宋代）

门外红尘走客车，闭门风月下檐隅。南山雾雨宜藏豹，东海龙刍试秣驹。

竹几蒲团消永日，铜炉纸帐梦清都。灵龟隐处无人识，似置寒冰在玉壶。
书怀绝句
陆游（宋代）

忆过栖贤见蜀僧，云堂十月冷生冰。
定回蔌蔌闻窗雪，一碗琉璃照佛灯。
上隔马岭旧寺
于慎行（明代）

荒凉经古寺，迢递出层空。
路抱千峰转，天开一窦通。
残松疏雨后，颓瓦夕阳中。
独有余僧在，逢迎问转蓬。
赠清晓师
释智圆（宋代）

道胜尘机息，讲馀林叶枯。
清名高卧远，黑发苦吟无。
庭静秋云澹，窗闲夜月孤。
时闻适幽兴，上阁望平湖。
回文二首 其一
张斛（金朝）

野旷悲行客，湍惊碍去船。夜江清汎月，秋草碧连天。
颂古一百二十一首
释宗杲（宋代）

有问狗佛性，赵州答曰无。
言下灭胡族，犹为不丈夫。
李少傅郑圃佚老亭
梅尧臣（宋代）

庄生述天理，老固当念佚。
举世用自劳，谁能以为必。
我公谢鼎司，嗣子都华秩。
代言辍帝右，作藩辅王室。
承颜向兹地，园宇乐永日。
佳树发已繁，修竹移未密。
春禽时弄吭，清景付吟笔。
朱金待金构，荣美安与匹。
秋水篇
潘榛（明代）

芦台七月足秋水，一望苍茫烟波里。卫河北来势欲吞，滹沱东波疾如矢。

汪洋千顷静不风，瞬息惊涛百丈起。渔人不敢试舟航，千夫万夫立水涘。

皇皇蚁穴忧其崩，高岸重堤未足恃。嗟我无能分民忧，几回欲与河伯死。

却意河伯岂无灵，杀时犉牡修禋祀。侵晚水势若为消，我士我民沾沾喜。

忆昔当初二月春，土功百里若云屯。畚锸仓皇务农废，移家仍复住河滨。

堤筑何止千万丈，胼胝何止数十旬。富人仆赁或哿矣，伤哉零丁此孤贫。

籴得城中数升米，幼妇稚儿共采薪。糟糠不厌强赴役，稍息犹恐督吏嗔。

五月六月工方歇，遥看凹面堤嶙峋。准拟中流今砥柱，何来大水又浸沦。

以我修兮以我守，胡为频频苦我民。嗟此小邑屡荒旱，更有冠盖如飞翰。

同行奔走孑无遗，况复迢迢一河岸。至如僻地客少过，小民从容里田畔。

卒岁不闻力役征，生平不识水揽漫。祈寒暑雨仍咨嗟，起向官府坐长叹。

我民何独生水乡，行役修堤曾不惮。数十年来此邑疲，里闬萧条半逃窜。

有如偏累苦不休，谁不星星各解散。呜呼天地生人各一方，不须冲疲苦较量。

我闻卫河东岸去，波海曾不百里强。水没田舍固难当，水归大海亦其常。

安得排决令东注，年年不复此堤防。
句
王祜（宋代）

花片已随山下水，云层虚锁河中春。
和僧啸云双插法藏寺韵
柴元彪（宋代）

我来扣角二峰前，此寺因知五百年。
草木尚涵唐雨露，钟鱼犹镇宋山川。
世情苍狗浮云外，客思孤鸿落日边。
闲拂旧题追往事，我须僧发两皤然。
次韵晁元忠西归十首
黄庭坚（宋代）

圣莫如东家，长年困行路。
公养为淹留，岂不以食故。
林薄鸟迁巢，水寒鱼不聚。
孤士似无家，转蓬何由住。
宋颂九首 其六 六合雷声
石介（宋代）

往在艺祖，未遑拓㝢。遗我圣宗，启此北土。敢告太庙，惟皇孝武。
钱生坟前八景 其三 九华列戟
何瑭（明代）

九峰如列戟，拱立墓门前。见说簪缨后，功名继祖先。
归途作
钱之青（清代）

客久馀蓬鬓，归途负薜萝。儿童皆晋语，舟子自吴歌。

茅屋秋风破，原田荒草多。所欣安梦寐，依旧硕人薖。
泛舟黄桥归庐山
白玉蟾（宋代）

清风为我送归船，数粒青松起薄烟。
帆影惊飞秋水雁，橹声搅薄夕阳蝉。
几人家在溪头岸，一片云生水底天。
满眼良朋无好酒，此心已挂九江边。
曹村观落日
张镃（宋代）

日欲西时暮霭凝，何尝落向远山层。
分明万丈青罗幕，遮却销金罩里灯。
中秋月试院中作呈莫少虚
郭印（宋代）

月色本无别，殊观空世情。
今宵云四卷，冰蟾照寰瀛。
无端坐文云，兀若翳双睛。
窥牖偶一见，始验阴阳并。
孤光何自来，遡日以为明。
三五魄既绝，轮郭自充盈。
循环到今夕，逢金气转清。
乃知造物意，微妙不可名。
伊余禀赋初，二曜同流行。
呼吸即寒暑，乾坤屹峥嵘。
隋珠弹高鸟，惜哉轻此生。
恨无腾化术，返老成童婴。
要须验羲易，观象研其精。
圣处傥心悟，超然合混成。
次韵朱德裕读豫章诗
周孚（宋代）

黔安老居士，平日谩为官。梁坏哀何补，韶亡续更难。

真为汉玄叹，宁作楚累看。会买皋比去，蕲无负此冠。
送石秘校
赵抃（宋代）

击汰泛轻艎，离怀莫共伤。去投方朔牍，归曳老莱裳。

在昔名尤重，于今道已光。此行有新集，一一锦裁囊。
读纵囚论
载淳（清代）

国家有常典，执法尝持平。好生原盛德，岂容民幸生。

唐宗昔纵囚，一时博美名。放遣约自归，及期果如盟。

匪直信义孚，感格由至诚。市恩以骫法，纪纲自此轻。

即云出恻隐，兹举难再行。缅怀三代上，王道本人情。
法意句格送求僧行者
释普闻（宋代）

山林夜雨厌孤寂，春风几番沙草碧。
衣孟无计若为得，负春空随腰间石。
过太行
曹勋（宋代）

太行应助往还程，一带峰峦日日青。岂比韩苏当日祷，兹行国事叶三灵。
拟古十九首 其二 青青河畔草
姚光虞（明代）

灼灼池中花，茸茸涧边草。婉婉青楼女，粲粲颜色好。

悠悠理朱弦，缓缓歌窈窕。游子行不归，日夕念远道。

空房寂无人，沉忧涕盈抱。
族兄各年八十馀见招游洞
戴叔伦（唐代）

鹤发婆娑乡里亲，相邀共看往年春。

拟将儿女归来住，且是茅山见老人。
秋霁
白居易（唐代）

金火不相待，炎凉雨中变。林晴有残蝉，巢冷无留燕。

沉吟卷长簟，怆恻收团扇。向夕稍无泥，闲步青苔院。

月出砧杵动，家家捣秋练。独对多病妻，不能理针线。

冬衣殊未制，夏服行将绽。何以迎早秋，一杯聊自劝。
山行
张弋（宋代）

偶作山行只杖藜，归逢寒日下山诗。
与僧并立看红树，忽有鹤来栖树枝。
禽兽昆虫之孝十首·鹤
林同（宋代）

好是鹤鸣阴，居然子和声。
休云气所感，自是物之情。
翁士特李似表相过小酌分题得踯躅
李处权（宋代）

我无锦绣肠，而居锦绣谷。
春风二三月，山花名踯躅。
芳鲜照寒二，窈窕映修竹。
化工亦耐事，造物能委曲。
不知几猩唇，贷此色可足。
看久直欲燃，况乃手未触。
杖藜两幅巾，人物俱惊俗。
方观笔端妙，更对杯中醁。
念昔嵩少步，千层上云麓。
政似徐熙图，写生开百幅。
怀归阻兵火，梦想如在目。
会当返升平，柴车驾黄犊。
寺楼舒目
张侃（宋代）

风尽天阴分野色，雁眠云影得新晴。江台寺里閒登览，屋绕吴山画不成。
嵩山十二首·自峻极中院步登太室中峰
欧阳修（宋代）

系马青松阴，蹑屣苍崖路。
惊鸟动林花，空山答人语。
云霞不可揽，直入冥冥雾。
次韵宋倅所和 其一
韩淲（宋代）

经年来往诵公诗，眼底虚名莫问迟。既见梅开且哦句，岁寒风度与心期。
酒醒
元稹（唐代）

饮醉日将尽，醒时夜已阑。暗灯风焰晓，春席水窗寒。

未解萦身带，犹倾坠枕冠。呼儿问狼藉，疑是梦中欢。
种桃吟
金朋说（宋代）

分种玄都观，移根出武陵。
河阳花满县，曾历避狂秦。
送赖壶仙东航留学
郭文炳（清代）

长亭祖饯卜良辰，杨柳依依送故人。万里鹏程君奋翮，一声骊故我伤神。

诗如珠玉初成集，劫历沧桑自在身。此后风光三月好，樱花满眼大和春。
点绛唇·辽鹤归来
周邦彦（宋代）

辽鹤归来，故乡多少伤心地。寸书不寄。鱼浪空千里。凭仗桃根，说与凄凉意。愁无际。旧时衣袂。犹有东门泪。
偈颂一百二十三首
释崇岳（宋代）

冶父方丈，了无遮障。
拳踢相应，当仁不让。
妙转绵绵一脉通，谁知灭却临济宗。
登楚山诗
庾阐（魏晋）

拂驾升西岭，寓目临浚波。想望七德耀，咏此九功歌。

龙驷释阳林，朝服集三河。回首盻宇宙，一无济邦家。
卫辉府别李笏生欧阳西岑吴西桥
彭洋中（清代）

前年曾此地，携手各伤神。今日仍陈迹，凄凉卫水滨。

天涯分咫尺，世路足风尘。曙色明班马，萧萧鸣向人。
江上送友人
于良史（唐代）

看尔动行棹，未收离别筵。千帆忽见及，乱却故人船。

纷泊雁群起，逶迤沙溆连。长亭十里外，应是少人烟。
范元卿
岳珂（宋代）

猗望舒，盛三五。光璇仪，韵金缕。伟健笔，作奇语。谁知音，传乐府。
过田州故城（即唐朔方军也）
齐之鸾（明代）

河外军藩麦秀中，唐兵昔数朔方雄。
韩公北辑三城路，至德中兴一旅功。
番刻劲销春藓碧，汉花秾映寺门红。
高云不罩田州塔，水鹤归巢戛暮空。
下第贻友人
许浑（唐代）

身在关西家洞庭，夜寒歌苦烛荧荧。人心高下月中桂，

客思往来波上萍。马氏识君眉最白，阮公留我眼长青。

花前失意共寥落，莫遣东风吹酒醒。
送延陵韦少府
李频（唐代）

延陵称贵邑，季子有高踪。古迹传多代，仙山管几峰。

微泉声小雨，异木色深冬。去毕三年秩，新诗箧不容。
晚坐观风亭三首
宋庠（宋代）

百尺空台河上城，远波虚籁助秋声。
过穷旅雁书难得，啼杀饥乌曲未成。
急节何当容白发，流尘只欲傍华缨。
临高莫讶频东顾，忧国思君不为名。
赠鉴上人
释德洪（宋代）

毗尼藏出清净宝，精进林生功德香。但得身心常寂静，自然毛孔发灵光。

苍苔不厌芒鞋弊，空翠偏宜坏衲荒。好在虎溪长不出，阿持何意尚游方。
【双调】夜行船_院宇深沉人
未知作者（元代）

院宇深沉人静悄，冷清清宝兽烟消。四壁秋虫，一帘疏雨，两般儿斗来相恼。
【幺】一夜先争十岁老，闷厌厌情绪无聊。都为些子欢娱，霎时恩爱，惹一
场梦魂颠倒。
【挂玉钩序】意厮投，心相乐。瞒昧爷娘，准备下窝巢。月下期，星前约，
两遍三遭。人憔，女伴店，闲家哨，柳青行冷句儿般调。不堤防烈火烧祆庙，
阻断佳期，拆散鸾交。
【幺】难熬，目下别离，时间阻隔。心上思量，口内店着。受惨切，怀忧
抱，日日朝朝。娘噍，觅殴寻争叫！把少年身分与才料。得个妇名儿胜似闲花草，
怕不待寻个久远前程，恐不坚牢。
【尾声】两三番个嫁字儿看看道道，来到口角头连忙咽了。今世里离散买休
多，欢娱的到头少。
纵有阳台无故人，空闲了雨雨云云。彩凤空闲，玉箫声尽，风月数载绝伦。
【幺】多绪多情病身，今番又索着昏。眼角排情，眉尖传信，谁当得恁般丰
韵。
【乔牌儿】至如于俺亲，怎敢对人问。惯曾经过莺花阵，这番愁又新。
【幺】未得一夜恩，先信了满怀闷。十分模样十分俊，料应不会村。
【尾声】求知人意相随顺，简帖儿须当再本。口儿里不抢白，心儿里便是肯。　忆所见
缺月风帘碎影筛，碧纱厨酒乍醒来。雾鬓支鬟，柳腰花面，多情恁时安在。
【风入松】杏花深处小亭台，犹作梦魂猜。东风邂逅逢娇态，麝兰散满闲阶。
罗袜凌波半窄，春衫可体新裁。
【落梅风】眉尖上眼挫侧，先留下几分恩爱。怕人知得地里佯不采，徐行过
玉阑干外。
【胡十八】不下怀，自惊怪，悲间阻，想和谐，巫山依旧楚云埋。雁书又乖，
鱼笺倦裁，一身无限愁，十日九番害。
【拨不断】细裁画，命合该，姻缘顷刻多成败。鬼病千般强打捱，凄凉万种
难担载，几曾得片时轻快。
【离亭宴煞】楚阳台步步荆榛隘，担阁下两厢情色。相思卷何年结束，糊突
谜甚日明白。传示你权宁耐，切莫把鲰生见责。是送暖的意儿虚，非偷香的性儿
歹。
白云洞呈韦曾诸君
何亮（宋代）

石室初开且放歌，樽前词赋有羊何。窗含翠色秋厓静，门落寒羊夜瀑多。

旅雁带霜来洞口，海云催雨过山阿。相逢一笑真非偶，兴剧谁挥往日戈。
偈颂一百零一首 其十六
释慧性（宋代）

爽气生襟袂，清飙袭四维。白云抱幽石，冷淡更清奇。

玲珑八面自回合，峭峻一方谁敢窥。
游韶音洞二首 其一
陈琏（明代）

重华去云久，千载有遗踪。韶音已寂寥，石洞犹穹窿。

秋风吹古桂，朝阳老孤桐。蝉吟白日静，凤去彩云空。

我来重怀古，转觉心冲冲。
偈八首 其六
释仁勇（宋代）

有个汉，怪复丑。眼直鼻蓝镵面，南看北斗。解使日午金乌啼，夜斗铁牛吼。

天地旋，山河走。羽族毛群，失其所守。直得文殊普贤出此没彼，七纵八横，千生万受。
奉天殿庆成侍宴
唐顺之（明代）

飨帝在仁人，郊雍景命新。方看受厘日，即是赐晡辰。

警跸諠黄道，衣冠集紫宸。宰夫称燕主，蕃国备王宾。

鹓鹭千班序，鱼龙百伎陈。钧天初听乐，玉食共分珍。

礼厚过三爵，恩均洽四邻。小臣叨醉饱，拜舞祝千春。
病中玩月
释智圆（宋代）

岁岁中秋夜，玩月泛平湖。
今为病所侵，伏枕此约辜。
辗转席蓐病，四体如松枯。
辛酸滋味加，闲况适兴徂。
入夜月渐高，晃晃照廊庑。
冷色射轩窗，爽气袭庭芜。
泽畔唳孤鹤，声声若相呼。
是时披衣起，顿觉病魂稣。
倚杖来前轩，竹榻教人铺。
与月相对坐，欢玩如同徒。
流睇及群物，光彩一何殊。
遥山列银屏，空潭开玉壶。
楼台饰琼瑶，阶除若冰敷。
寄语求仙辈，何必去玄都。
逡巡月西落，竚立更踟蹰。
一别又一年，明年知在无。
新春道中口占 其二
李新（宋代）

挑人柳目空依路，唤客莺声又隔林。病渴相如今已老，悔将春事入琴心。
寒朝
方回（元代）

甚欲常晴日，何堪复暗云。
树寒禽缩项，雨冻瓦成纹。
归路非嫌泞，行庖岂厌荤。
独能知此意，朝镜白纷纷。
晚渡滹沱敬赠魏大
卢照邻（唐代）

津谷朝行远，冰川夕望曛。霞明深浅浪，风卷去来云。

澄波泛月影，激浪聚沙文。谁忍仙舟上，携手独思君。
题粲侄岘山秋晚
释居简（宋代）

分明写出岘山诗，陇树初寒晚照低。掩卷只思人堕泪，不思量到白铜鞮。
赠周书记
李诲言（宋代）

早悟功名岁月空，衲衣何处不从容。
几回渡水自寻鹤，岂但买山方种松。
麾玉固尝闻咳唾，掷金未尽写心胸。
与君能隔几多地，薄暮一声湖上钟。
正月初三日丁使君送三绝句梅诗 其一
韩淲（宋代）

浮香亭下几株梅，曾是宗英太守栽。宾主两魁黄阁老，发挥全待后贤来。
西园雅集喜秋水自广陵至
张鸿佑（清代）

西园樽酒罄交欢，雨过高城竹气寒。六月故人江上至，十年白发客中看。

池边涨水通花径，树杪归云度石栏。倚杖深松悬暮色，苍苍落日下烟峦。
学诗吟十首 其八
方回（元代）

我寓侍郎桥，夜枕闻五德。四更即不眠，东望逆曙色。

南睨三茅阁，千灯破暗黑。百八仙林钟，鼍龙吼其北。

繄此倚阑人，四海谁我识。未能朱晦翁，乡邦续道脉。

犹当陆放翁，桐江刻诗集。
春贴子·皇帝阁六首
真德秀（宋代）

万宇新歌大有年，又看瑞雪粲琼田。
太平和气随春转，斗米从今三四钱。
雨夜 其二
张柔嘉（清代）

远漏风回报四更，寒秋闷拥对孤檠。思量家事方愁绝，檐溜何堪递楚声。
癸巳七夕寓平夷漫兴
袁应文（明代）

几岁他乡逢七夕，他乡何事更他乡。城头雨过新凉早，枕畔蛩声客梦狂。

到处征衣愁铁马，谁家思妇倚银床。虚云牛女年年会，看尽明河接晓光。
梅花五绝 其三
方一夔（宋代）

罗浮仙子月中归，三叠谁歌绝妙辞。便是梅花难着笔，老逋只有七分诗。
虎欲齧人不避豪贤篇
李梦阳（明代）

吾之于人，谁毁谁誉。貌失子羽，言失宰子。知我者天，君子洗心。

行不愧影，寝不愧衾。何树嶷嶷，于畛之持。有挠俾鸣，僾风者惑。

汉申党人，宋严伪学。冥鸿逝豫，辕驹局促。非林何栖，非渊何潜。

驷马忧患，贫贱德音。富而可求，其从如云。徐子起钦，显者蔑闻。
友梅吴编校寿宫之侧筑庵曰全归有诗十咏敬次
杨公远（宋代）

游山瓢具竹边安，石鼎松边沦凤团。
更向梅边观鹤舞，好将模作画图看。
早朝武楼
魏观（明代）

两阁花融禁御清，六符星润泰阶平。
紫云华盖连中道，金水芙蓉绕内城。
一语回天当国相，三呼动地复租氓。
远夷日见来朝使，方物纷纷效进呈。
十八涧
邹方锷（清代）

青苍竹柏压香台，匹马西风得得来。一径万千峰下路，九溪十八涧边回。

泠泠钟梵寒云合，淡淡山花雪照开。世外仙源寻已遍，不知何处是蓬莱。
梅花
薛季宣（宋代）

花实望先进，英华标素王。竹篱眠夜月，风雪傲寒塘。

皎皎曾无对，凄凄忽有香。和羹须鼎味，盛服也霓裳。
书壁
张耒（宋代）

晴窗浴罢试春衣，芳草江南三月时。
阴合园林禽语乐，风和庭月絮飞迟。
漫郎官事只画诺，骚客生涯惟赋诗。
极目江天已多恨，何须木落长年悲。
永州南望苍梧作 其一
屈大均（明代）

三湘清绝是潇湘，南接苍梧九水长。此地重华知最爱，故教埋玉九疑阳。
用厚后弟强甫韵
刘克庄（宋代）

素昧清真与顺庵，偶然爱唱望江南。
世因玉佩轻秦七，天把簑江贵谢三。
郢可忧虞成永叹，汉方隆盛勿多谈。
古今大瞻惟蒙叟，不但诬丘又谤聃。
次韵和刘卿材见寄之什
黄庶（宋代）

风波一相失，倒指岁月耗。
交情见千里，文字每教告。
胸中饱耘锄，勉我获以道。
踟蹰竹帛间，相期古人到。
十年走尘土，心不勇于躁。
乃知镌磨益，不必砚席好。
君屈百里官，卓趋而鲁蹈。
不使鞭朴教，人情自倾倒。
讼稀禾黍登，醺若饮醇醪。
使者席未暖，姓名达珪瑁。
麒麟踊跃起，志远无近报。
粪土龊龊者，锱铢较称号。
青冥脚可插，泥途迹将扫。
宁知西山民，归车恐君膏。
我行省版舆，假途期问劳。
理声如壁邻，叹息不可造。
遥知诗书宰，优游漆园傲。
极目西飞云，徒使瞳子眊。
敢期枉佳作，绸缪肺襟奥。
大句驱老意，木古风雨暴。
惊味无厌已，败者豆笾犒。
我辄牵勉和，徒手大阿冒。
酌酒持君诗，吟哦舌根燥。
和龙溪陈宰琏景赐石马桥韵桥乃其父崇清作倡
王迈（宋代）

几年公案一朝成，我睹争先眼倍明，
势明似呈新月样，滩腰不作怒涛声。
鳌头地踞三千尺，鹏路天开九万程。
荷橐瓣香元好在，阴功隐德慰平生。
次韵郭元寿泊舟琵琶亭下夜闻吹箫
周紫芝（宋代）

舟在琵琶旧日亭，玉箫更弄月微明。湓江故事新歌曲，便是香山此夜情。
晚登姑苏驿楼与瞿刚贡士小酌有感
程敏政（明代）

蹑屐重登昭赐楼，吴粳今是八回秋。驿夫迎舫惊生客，稚子循廊感旧游。

塔影带云横树杪，鹊声和雨下城头。晚凉不尽裴𧙪意，一饭匆匆已放舟。
送二友游湘中
黄滔（唐代）

千里楚江新雨晴，同征肯恨迹如萍。孤舟泊处联诗句，

八月中旬宿洞庭。为客早悲烟草绿，移家晚失岳峰青。

今来无计相从去，归日汀洲乞画屏。
行湖路
王炎（宋代）

落日行湖尾，重袍不御寒。
乱流横短棹，入暝解征鞍。
梅瘦觉春未，雁来知岁残。
何时休跋履，犹幸得平安。
夏日与妙现老堂二公晚步江皋露坐月下夜分乃
李弥逊（宋代）

步屧榕根晚，明河九面横。
两禅方外得，一笑坐中成。
云去天逾碧，星垂月自明。
寒江正留客，倚杖看潮生。
赵玿赴成都府广都县尉以送君南浦伤如之何为
李廌（宋代）

翔风走尘沙，草树正玄黄。
烟昏路漫漫，日冷云苍苍。
杜公作诗处，武侯近战场。
陈迹勿惊心，俯仰已堪伤。
凄凄
韩偓（唐代）

深将宠辱齐，往往亦凄凄。白日知丹抱，青云有旧蹊。

嗜咸凌鲁济，恶洁助泾泥。风雨今如晦，堪怜报晓鸡。
第一山
蒋介（宋代）

第一山前万里秋，野花衰草替人愁。
中原好在平如掌，莫把长淮当白沟。
达磨赞
释可湘（宋代）

一无圣，二不识，
忠言逆耳投江北。入水见长人，
梁王方失色。千古万古空相忆。
和杨公济钱塘西湖百题 其三十二 北高峰
郭祥正（宋代）

翠出诸峰上，湖边正北看。夜深云雾散，独挂斗杓寒。
和知字韵二篇·答寄赠
王洋（宋代）

全无客到掩庵扉，冷暖心肠祗自知。
贫欠饭租难乞米，午亏睡自且裁诗。
已伤刃自惊逢敌，多病人难更说医。
强半工夫付诗轴，独惭骑吏立门时。
送李使君镇海昌（州有双庙）
高启（明代）

海风千里卷双旌，按辔初闻属部清。
人杂岛夷争午市，潮随山雨入秋城。
鸣狐不近睢阳庙，突骑犹屯广利营。
肯扫帐中容我辞，夜深燃烛卧谈兵。
偈颂七十一首 其十四
释了惠（宋代）

五月端午令节，艾人苦痛不彻。可怜病在膏肓，又被邪神所惑。

撞著太上老君，也是赤口白舌。山僧反覆思量，别无仙方秘诀。

如今抑不得已，只得就渠身上打劫。
卖花声
朱灏（清代）

雾递烟邮，初放青螺当户。小池中、鸣蛙两部。花巢风扫，有松涛堪晤。

伴伊尼、夕阳闲步。

嫩凉羁叶，柳馆黄鹂常寓。款光阴、全凭酒瓠。一眉新月，在峰尖偷露。

恨痴云、又如虫蠹。
偈 其一
释祖镜（宋代）

兰芳春谷菊秋篱，物必荣枯各有时。昔毁僧尼专奉道，后平道佞复僧尼。
送人随姊夫任云安令
刘言史（唐代）

闲逐维私向武城，北风青雀片时行。

孤帆瞥过荆州岸，认得瞿塘急浪声。
寄柳道传黄晋卿两生
方凤（宋代）

太璞散已久，鸿甄疑未均。
惟有砥砺志，搜剥得其纯。
勿以珪璋质，顽石置勿陈。
君揽国香蕊，每与荆棘邻。
荆棘岂不刺，反以扬素尘。
赠江清卿
张孝祥（宋代）

岭海适相逢，经年飓雾中。官闲诗格进，禄薄俸囊空。

子昔南征鹤，吾今北去鸿。江湖渺何许，听唳九霄风。
长安杂诗十首 其三
王祎（明代）

秦王并六国，汉武开西方。兵威如雷电，灭戮皆暴强。

功成无所如，但如年寿长。楼船往东海，仙剂求扶桑。

金盘出云表，沆瀣承天浆。盼睐蓬莱药，舕䑙瑶池觞。

终然乖所觊，日夕徒遑遑。如火既已炽，反使情内伤。

神仙不可得，寿龄亦寻常。我闻古神圣，与天同运行。

服食享太和，呼吸调阴阳。跻世为寿域，斯民咸乐康。

优游道为体，凋落后三光。曾是弗能效，安得命无疆。

坡陁骊山下，零落茂陵旁。至今行路者，伫立为徬徨。
次韵吕之寿见忆
丘葵（宋代）

日暮客送客，此情悲复悲。
栖栖吾老矣，寂寂子何之。
跬步便相忆，论心未有期。
江湖成底事，空使素衣缁。
雨中花令
贺铸（宋代）

清滑京江人物秀。富美发、丰肌素手。宝子馀妍，阿娇馀韵，独步素娘后。
奈倦客襟怀先怯酒。问何意、歌颦易皱。弱柳飞绵，繁花结子，做弄伤春瘦。
三贤祠
郑子思（宋代）

飞凤屹立万仞壁，下有深渊不可测。
问讯深潘有何物，骄然杰可护巢穴。
寻常任意自出没，砥柱中流喷涛雪。
舟人偶有毫厘失，挫手婴鳞即粉骨。
每到王正上七日，昂头掉尾见金脊。
霁严收怒了无迹，共与邦人供踏迹。
滩头鸡卜人得吉，鼓吹秋千总春色。
但见五采文焕发，尽是前贤醉鸦墨。
今来古往几风月，要之勿用果何益。
莫邪尚不终磨灭，筇杖一跃肯跼蹐。
我龙会见乘霹雳，起作甘霖沛天泽。
减字木兰花·莺初解语
苏轼（宋代）

莺初解语，最是一年春好处。微雨如酥，草色遥看近却无。
休辞醉倒，花不看开人易老。莫待春回，颠倒红英间绿苔。
和僧碧泉三首
胡宏（宋代）

人似春花自在开，本无根蒂孰栽培。
一番零乱一番长，不是前花去又回。
寄赵青山同舍档四首
汪元量（宋代）

谢傅东山喜劫棋，刘生南岳怕联诗。
君侯自有通身胆，用舍行藏且顺时。
三月初四夜宿僧庐
马廷鸾（宋代）

风雨萧萧夜未央，呼童仆被宿僧房。
无肠可断啼鹃苦，有喙皆鸣吠蛤忙。
七岁遗孤今老大，百年远忌足悲伤。
司晨唤起窗全曙，归命清都炷瓣香。
挽楼朝奉
陈傅良（宋代）

裘马朋簪盛，绯鱼筦库卑。
行藏公论在，然否雨心知。
岁晏曾三接，民功仅一麾。
空余华衮字，有恨盖棺时。
夏日西湖闲居十首
汪莘（宋代）

一曲波光彻太虚，四垂碧汉罩湖鱼。
游人眼被荷花碍，不觉琉璃泡裹居。
村居书事四首
刘克庄（宋代）

新剃阇梨顶尚青，满村看说法华经。
安知世有弥天释，万衲如云座下听。
历劫吟 其九
张洵佳（清代）

大劫才离大疫临，寒灯彻夜听呻吟。庭前赖有婆娑树，风雨黄昏又暗侵。
风流子
孙惟信（宋代）

三叠古阳关。轻寒噤、清月满征鞍。记玉笋揽衣，翠囊亲赠，绣巾揾脸，金柳初攀。自回首，燕台云掩冉，凤阁雨阑珊。天有尽头，水无西注，鬓难留黑，带易成宽。

啼妆，东风悄，菱花在，拟倩锦字封还。应想恨蛾凝黛，慵髻堆鬟。奈情逐事迁，心随春老，梦如香冷，欢与花残。闲煞唾茸窗阁，十二屏山。
嬉春体四绝
杨维桢（元代）

月过蔷薇架，雕鞍未到家。
小娃犹殢酒，拦路夺人花。
拟古思友
郭奎（元代）

鹖鸣岁将晏，蒹葭凄以霜。
思君隔山海，道路悠且长。
睇彼参与辰，清夜悲未央。
狂飙西北至，一雁方南翔。
言念畴昔欢，与子同衣裳。
安知异寒暑，日月不我将。
天高则有斗，川涉愁无梁。
忧心隐如惄，出户徒彷徨。
失调名
佚名（宋代）

愁厌厌、脉脉上心谁消遣。
太初宫
杨备（宋代）

三军不食武昌鱼，万骑时迁建业居。
曾得紫髯开国意，太初名是作宫初。
雁岭晴岚
易奇际（明代）

一雁横空立，羽毛看欲飞。自怜宵汉近，不羡稻粱肥。

双翮淩云气，浑身着綵衣。何须化道士，始识丁令威。
一落索·杨花终日空飞舞
秦观（宋代）

杨花终日空飞舞，奈久长难驻。海潮虽是暂时来，却有个、堪凭处。
紫府碧云为路。好相将归去。肯如薄幸五更风，不解与、花为主。
催试官考较戏作
苏轼（宋代）

八月十五夜，月色随处好。
不择茅檐与市楼，况我官居似蓬岛。
凤咮堂前野桔香，剑潭桥畔秋荷老。
八月十八潮，壮观天下无。
鲲鹏水击三千里，组练长驱十万夫。
红旗青盖互明灭，黑沙白浪相吞屠。
人生会合古难必，此景此行那两得。
愿君闻此添蜡烛，门外白袍如立鹄。
和子楚二首
王洋（宋代）

黄粱未熟任推移，堪笑年年一局棋。
说与山中老居士，从今樱笋岁相期。
送张伯子尚书帅隆兴
虞俦（宋代）

舂容听履上星辰，玉笋班中第一人。
暂藉威名分阃寄，剩留风采照廷绅。
何人重记西山雨，老我空伤南浦春。
此去莫贪为郡乐，紫枢黄阁待经纶。
春日二绝
王炎（宋代）

野花无赖作红白，香力也能来着人。
古涧寒泉山下路，道人别作一家春。
陋巷圣林酹酒回轻舆经陋巷
弘历（清代）

风景今不陋，运亦有升降。庇连复圣祠，数仞缭垣绛。

阴森松柏护，石桥清水淙。缅想不改乐，箪瓢气如虹。
栾城
范成大（宋代）

颓垣破屋古城边，客传萧寒爨不烟。
明府牙绯危受杖，栾城风物一凄然！
题张船山诗集后
葛金烺（清代）

酒酣忽吐惊人句，飞向峨嵋化白云。剑气纵横馀万里，珠光闪白仅三分。

性灵笔妙元无敌，仙佛才兼迥出群。落落孙洪亦豪宕，当时敛手共推君。
秋夜听雨一首
苏籀（宋代）

萧骚闇响空阶滴，复值幽人对榻时。
旨趣逍遥称漫叟，锋芒扞格愧神锥。
愿摈谢万令閒处，实藉陈平屡出奇。
心境卧轮非别伎，少年狡狯赴无为。
陈子植草庐成求予赋
林景熙（宋代）

老矣杜陵客，草堂倚江干。
故人相幽筑，皇天悯生还。
君家付楚相，结构当时嘻。
谓得风雅力，竹木供大官。
城边夜归鹤，杳杳发长欢。
朱甍昔峨峨，碧草今曼曼。
何去荫白茅，容膝有余安。
我哀丧乱余，人烟半凋残。
风凄狐兔警，露重星斗寒。
丈夫坐一室，此念驰九寰，
所以草堂人，安得千万间。
北郭闲思
曹邺（唐代）

山前山后是青草，尽日出门还掩门。

每思骨肉在天畔，来看野翁怜子孙。
如梦令·韵似江梅标致
佚名（宋代）

韵似江梅标致。美似江梅多丽。清似腊梅香，白似雪梅香腻，非是。非是。我道梅花似你。
次五羊先寄帅公颖叔
郭祥正（宋代）

玉帐元戎金马儒，还同严武在成都。新诗欲得何人和，席上能容杜老无。
和钱倅秋晚登帢帻亭
吴芾（宋代）

满目悲凉意，凭谁断送秋。
寻僧求竹舍，俯槛得江流。
天末高低雁，波间出没鸥。
时危身局促，却羡汝无愁。
饮蔚千荷庭因书己意二首 其二
戴亨（清代）

举目无非执热场，特来此处就清凉。买山未结高人侣，对景翻清久客伤。

采采芙蕖难涉水，青青荷芰可缝裳。烟霞有约空相待，矫首南天忆故乡。
岑使君牧襄阳受代还朝某同赵德麟谢公定潘仲
李廌（宋代）

公如照乘珠，居朝作贤宝。
公如三秀芝，後天锡难老。
聿归供奉班，漆简探幽讨。
悬应念伧父，沧洲濯苹藻。
登流河驿奎光阁
李銮宣（清代）

三层画阁郁崔嵬，薄暮登临醉眼开。燕蓟云山趋海尽，沧溟风雨挟潮来。

了无宦兴红尘倦，剩有余生白发催。独立苍茫赠感慨，背人鸥鹭莫相猜。
言
罗隐（唐代）

珪玷由来尚可磨，似簧终日复如何。成名成事皆因慎，

亡国亡家只为多。须信祸胎生利口，莫将讥思逞悬河。

猩猩鹦鹉无端解，长向人间被网罗。
题陈景说诗稿后 其二
陈鉴之（宋代）

月明孤屿云，一鹤唳清夜。和之以君诗，竹牖寒灯下。
阮郎归
张抡（宋代）

欲如臭腐化神奇。当观蝉蜕时。脱然飞上绿槐枝。炎炎书景□。

□□□，□如斯。□□□□迷。灵躯一旦脱□□。□□□□归。
饯宋承旨潜溪先生致仕归金华七首 其七
孙蕡（明代）

龙门佳致接仙山，旧筑茅堂紫翠间。方外羽人霞作袂，瀛洲归客玉为颜。

常时望气怀京国，午夜朝真响佩环。愿祝圣朝千万寿，还随笙鹤到天关。
【中吕】醉春风_清高七国谋
曾瑞（元代）

清高
七国谋臣诏，三闾贤相贬。官极将相位双兼，险，险，险。众口官箝，您也久占，俺咱常严。
【幺】狼虎途中慊，山村酒兴染。引开醉眼舞青帘，飐，飐，飐。金橘香甜，玉蛆浮酤，绿醅醇酽。
【最高歌】醒时长啸掀髯，醉后高歌入崦。竹溪花坞山庄掩，门映遥岑数点。
【喜春来】客来椀镟巡山店，鹤去松阴转屋檐。野塘消遣酒频添，杯潋滟，不顾老妻嫌。
【普天乐】无拘钤，绝忧念，山岚湖潋，浪静风恬。篱菊忏，风云俭，隐迹埋名随时浙，任当途谁污谁廉。田租自敛，糇粮不歉，世事休呥。
【卖花声煞】悬河口紧闭山水间潜，经纶手忙抄尘世上闪。书万卷撑肠稳支拈瓦，有感幽怀露光焰，吐虹霓作歌挥剑。
窗间戏题
谢枋得（宋代）

云在青山自往还，鹤穿云外上青天。
云来鹤去不相试，两个无心莫结缘。
感遇诗 其二
陆世仪（清代）

睢阳四战地，孤立贼垒中。屹然障江淮，不与降丑同。

茶纸鼠雀尽，身死城亦空。巡远固足钦，斯民实奇忠。

河北廿四郡，闻之宁愧衷。
西湖观新出鹅儿道损持国曼叔请予赋之
梅尧臣（宋代）

春菢畏雷後，{彀弓下卵}开形已完。
嫩毛轻染蘖，小掌未全丹。
见物初能啑，浮波尚怕寒。
山阴无道士，更长换应难。
李邦直见邀终日对卧南城亭上二首 其二
苏辙（宋代）

东来无事得遨游，奉使清闲亦自由。拨弃簿书成一饱，留连语笑失千忧。

旧书半卷都如梦，清簟横眠似欲秋。闻说归朝今不久，尘埃还有此亭不。
过刘全美所居
王安石（宋代）

西崦晴天得强扶，出林知有故人居。
数能过我论奇字，当复令公见异书。
和鉴宗游南禅别墅
宋祁（宋代）

鹿园开别墅，牛驾此回轮。
花识庄严界，林容宴坐人。
远烟时误晚，静坞若遗春。
共照前溪水，烦师洗六尘。
鳆鱼
刘迎（金朝）

君不见二牢山下狮子峰，海波万里家鱼龙。金鸡一唱火轮出，晓色下瞰扶桑宫。

槲林叶老霜风急，雪浪如山半空立。贝阙轩腾水伯居，琼瑰喷薄鲛人泣。

长镵白柄光芒寒，一苇去横烟雾间。峰峦百叠破螺甲，宫室四面开蚝山。

碎身粉骨成何事，口腹之珍乃吾祟。郡曹受赏虽一言，国史收痂岂非罪。

筠篮一一千里来，百金一笑收羹材。色新欲透玛瑙盌，味胜可挹葡萄醅。

饮客醉颊浮春红，金盘旋觉放箸空。齿牙寒光漱明月，胸臆秀气喷长虹。

平生浪说江瑶柱，大嚼从今不论数。我老安能汗漫游，买船欲访渔郎去。
九日登查山
王顼龄（清代）

仙山突兀海云凉，令节登临石径荒。双屐健寻瑶洞草，百年欢对菊花觞。

金堤乍筑蛟龙偃，玉笛横吹鸿雁翔。更喜楼船休战伐，渐看稻蟹足江乡。
赠陈石冈太守归寿尊封君
卢宁（明代）

巡巴旋皂盖，异气望青牛。鸟报山中节，人添海上筹。

冰桃悬古涧，琅叶覆芳丘。每到群仙会，频瞻五马游。
秋日早行
胡次焱（宋代）

草衣路室夜偏长，起问征途趁早凉。藜杖对星占曙色，芒鞋踏月涴秋光。

栎阴羃砌疑浇墨，桂露滴人如馈浆。山鬼似嫌天欲晓，故嘘岚气扼朝旸。
和集津兄谢王立之红丝花
晁冲之（宋代）

故园桃李秋摇落，扫地无花可恼公。近说城南王子妓，亦持红拂剧西风。
戏赠阌乡秦少公短歌
杜甫（唐代）

去年行宫当太白，朝回君是同舍客。同心不减骨肉亲，

每语见许文章伯。今日时清两京道，相逢苦觉人情好。

昨夜邀欢乐更无，多才依旧能潦倒。
逍遥咏
宋太宗（宋代）

百法还丹数，玄门各自深。
真空光似日，解脱本由心。
迷惑终无应，精修重古今。
循环岂暂息，七宝聚高岑。
日暮江上
许棠（唐代）

孤帆收广岸，落照在遥峰。南北渡人少，高低归鸟重。

潮回沙出树，雨过浦沉钟。渔父虽相问，那能话所从。
送林子敬粹武昌
刘克庄（宋代）

阃外于今有虎臣，孰云立国靠江神。
后车鸡塞勒铭客，前席龙江落帽人。
此去青油烦檄笔，向来赤壁要纶巾。
遥知崔颢题诗处，暇日登楼与拂尘。
奉和圣制送李尚书入蜀
张九龄（唐代）

眷言感忠义，何有间山川。徇节今如此，离情空复然。

皇心在勤恤，德泽委昭宣。周月成功后，明年或劳还。
满庭芳（甲寅生日）
方岳（宋代）

雨带苍烟，须粘残雪，几年今日秋崖。梅花篱落，不减旧情怀。更觉神仙有分，一条冰、羽客官阶。朝真外，研朱点易，风露滴松钗。

蓬莱。清浅未，吾将游戏，月坞云齐。已相期汗漫，鹤蜕青鞋。一念人间尘土，为雏孙、留醉茅柴。今而后，村书杂字，尽有老生涯。
春日
越溪杨女（唐代）

春尽花随尽，其如自是花。 ——杨女

从来说花意，不过此容华。 ——谢生

明月易亏轮，好花难恋春。 ——杨女

常将花月恨，并作可怜人。 ——谢生
挽黄安人
刘克庄（宋代）

嫁作儒家妇，韶颜已守孀。
夫穷于仲子，儿胜似元方。
陶母将迎养，庞妻忽坐亡。
吾衰不能诔，短些谩凄凉。
秋兴九首其八拟杜牧之
秦观（宋代）

鼓鼙夜战北窗风，霜叶铺阶叠乱红。
一段新愁惊枕上，几声悲雁落云中。
眼前时节看驰马，日下生涯寄断蓬。
弟妹别来劳梦寐，杳无消息过江东。
王半塘世丈枉和爰叠前韵五首 其三
徐绍基（清代）

白云荐岁盼家山，游子惊心碾铁环。到此江南为接壤，宿迁关去便扬关。
缘识
宋太宗（宋代）

春色春兮景媚妍，薰风暖润物华鲜。
上林花结和香雾，絮压轻轻软似绵。
寰中运启大平年，文武须精百艺全。
弄影马骄难控勒，龟兹韵雅奏钓天。
仙仗仪排亲自注，电转星毬来进御。
玄之寂妙得其玄，更重人前举止措。
靴衫束带两分行，七宝鞭擎呈内库。
一坦平兮殿毬场，国乐调兮甚锵洋。
掀天沸渭轰鼍皷，返朴纯诚斅三皇。
折旋俯仰怡情悦，乾坤日月尽舒光。
龙马徘徊多步骤，生狞堪羡困垂韁。
绣鞔红絛金蹀躞，銮铃珂佩水精装。
五云庆集鹤为驾，短袍新样甚风雅。
东西相望贺头筹，欢呼蹈舞金阶下。
隔宿閤门宣侍牙臣，廐中令拣驯良马。
紫气盘旋分月仗，庭芜尽去平如掌。
{左走右乔}捷雄雄镂登轻，雷声唱彻迎空响。
俄然斗转俱辉霍，亦非骇目犹人作。
学之玄妙似通神，凤翼藏珠岂易落。
傍捎正击有多门，斜身用力轻敲斫。
我因闲暇自销停，对手临进相架阁。
深似交锋立战功，匹马纵横藉筋脚，
孤星远迸向人飞。云开瑞色天，
清廓打三筹，公子王孙第一流。
声高唱好绣旗举，响亮欢声动十洲。
齐拜彤庭临玉砌，香随备散堕鳌头。
奔驰击合班，供奉内臣侧。
祥烟澹荡俨清风，御筵开处浮春色。
弦管调高甚谐和，排优次第用心怕。
难中最难人健羡。困即蹔来临玉殿。
苑花方盛重暄和，特会群臣开广讌。
广讌初启日迟迟，时饮醲醪红满面，
唯将煦育遍覃恩，狻猊喷袅龙香散。
四寒偃戈征将闲，丧胆犬戎寻不见。
牡丹澹兮白如雪，打毬妙兮多指诀。
似展兵机演智谋，风旋两队甚奇绝。
每争竞逐向前冲，星高陨坠相钩拽。
声传士庶万千家，济济锵锵耀辉华。
从人巧拙快予意，欢呼动地喜交加。
我缘寡薄非明主，礼乐风俗成规矩。
笑他左右尽狂心，文臣战将多如雨。
修持管笔故无疑，威慑遐荒用神武。
僚宰满面是香尘，一边得失亏先补。
车书混化霸丕图，姬周小世方为数。
休言落雁射双雕，中原静乱平胡虏。
又再至山阳作
吴则礼（宋代）

楚州白菘大于臂，天乞我曹作好春。
北湖食菜如食肉，塔东僧伽不笑人。
送陈廉访年丈入觐
郭棐（明代）

跃马从君三十秋，翩翩粉署见风流。岱华自照襄阳席，海色遥凭缥缈楼。

门下群英多鸑鷟，案头瑶草得全牛。暂披贵竹三花树，言采浔江五海榴。

直道自甘乌石乐，春风重整太华游。臬才久擅双龙誉，良冶应传一鹗裘。

执玉庆成周典礼，枞金宠冠汉诸侯。直怜沈约偏多病，送别临风恋衮旒。
寄题四明张氏南园
魏汝贤（宋代）

修篁曲折绕墙东，风景辋川孰兴同。
过雨凉生千树外，乱山青入一楼中。
高人尔日联吟社，逐客当年作寓公。
别后新诗又多少，双鱼应许寄邮筒。
次韵留饮翼日诗来因次韵为答
韩淲（宋代）

熟醉春山许著身，夜何其后转逡巡。纵翻旧话拈新话，未叹今人笑古人。
病蝉
贾岛（唐代）

病蝉飞不得，向我掌中行。
拆翼犹能薄，酸吟尚极清。
露华凝在腹，尘点误侵睛。
黄雀并鸢鸟，俱怀害尔情。
麦田
弘历（清代）

逾旬未行幸，雨稀镇日愁。今朝过清河，夹路观来牟。

都无十里程，丰歉殊不侔。或黄而离离，或绿而油油。

固失向所望，颇慰近所忧。十日设如期，尚可增倍收。

旦晚盻云兴，延伫不少休。
临终偈
释师范（宋代）

来时空索索，去也赤条条。
更要问端的，天台有石桥。
洛下赠彻公
陈羽（唐代）

天竺沙门洛下逢，请为同社笑相容。

支颐忽望碧云里，心爱嵩山第几重。
张侍郎中隐堂
梅尧臣（宋代）

畴昔人归老，於兹望白云。
门高知後庆，宾至诵先芬。
草树中园秀，衣冠旧里闻。
宁同江令宅，寂寞向淮濆。
闻苏先生除校书郎喜而为诗并招王子中
张耒（宋代）

绩溪仙翁若秋鹤，有喙不向腥膻啄。
几年戢翼大江南，下看膻膻飞燕雀。
亲携杖拂呵禅祖，自伐松根出灵药。
世人真自为公忙，公宁有意人间乐。
嗣皇继明登俊彦，诏遣雠书天禄阁。
江山气象满收贮，倾倒归来开万橐。
咸韶无声嗟已久，野鼓羌弦自宫角。
当令鸾凤见文章，却遣丘陵仰山岳。
王郎萧萧好文笔，一世清名推卫乐。
岭头梅发始辞家，坐见长安秋叶落。
滞留穷县许过我，季心不负千金诺。
何为岁晚尚迟留，庭下寒篁还解箨。
我老栖栖亦何事，一官未足充藜藿。
读书把笔工无益，执板折腰心已怍。
顽疏一味难鞭警，妙道多生欲穿凿。
惟君所事与我同，他日相从郑君学。
挽孙大监二首
陈著（宋代）

家学自相师，名成六馆推。
春风中哨立，古道上安驰。
朝擅敢言直，民歌不忍欺。
危时方倚重，猿鹤已追随。
晓发琳山晚会于湖光亭
李彭（宋代）

琳山寺前雨翻盆，辟邪渡头争渡喧。湖光主人敬爱客，解装咄嗟开酒樽。

江城花尽柳亦老，薄暮欢娱怜草草。殷勤为唤两红颜，始知人好鸟还好。

斑斑鬓间少黑丝，客中不复忧心捣。阻酒中圣少年时，江湖放浪真忘归。

老来颇丧丈夫勇，心随暝鸟投林飞。
叶翰林令画僧作偃松于石林堂壁有诗余次韵 其二
程俱（宋代）

当年溜雨三千尺，回首丘山力万牛。故作轮囷攲绝壁，苦心苍节俯清流。
饯荆州崔司马
苏颋（唐代）

茂礼雕龙昔，香名展骥初。水连南海涨，星拱北辰居。

稍发仙人履，将题别驾舆。明年征拜入，荆玉不藏诸。
癸丑再题康乐园
韩琦（宋代）

曾拓名园壮邺中，本思行乐兴民同。人安日见嬉游盛，岁久谁知治葺功。

几席病春台榭雨，一轩忘暑芰荷风。三来欲伴群心适，勉强樽前作醉公。
海
丁谓（宋代）

积润容零露，无涯任酌蠡。
浮空长浴日，表圣不扬波。
江汉源流众，蕃夷岛屿多。
客槎如可泛，咫尺是星河。
摸鱼儿·是疑他
刘辰翁（宋代）

是疑他、春来倏忽，是疑岁别人去。古今守岁言无说，长是酒阑情绪。堪恨处。曾亲见都人，户户银花树。星河未曙。听朝马笼街，火城簇仗，御笔已题露。人间事，空忆桃符旧句。三茅钟自朝暮。严城夜禁故如鬼，况敢凭陵大呼。冬冬鼓。但画角声残，已是新人故。休思前度。叹五十加三，明朝领取，闲看五星聚。
寄畅园
荣汝楫（清代）

闲游杖策叩云扃，唯爱名园车屡停。半竹半松半乔木，一邱一壑一孤亭。

庭中曲沼自涵碧，墙外好山相向青。太息沧桑经浩劫，残碑蚀雨半飘零。
塘淫
释居简（宋代）

苍官百夫雄，盘错千仞冈。铁干紫尤劲，铜柯青更刚。

屡吞霜雪敌，弗受斤斧戕。支厦不为柱，跨壑犹飞梁。

胡为在泥滓，断岸繄关防。岂伊坚贞姿，泥滓永相望。

中分枵其中，吻合相抵当。彼巧事穿凿，我方信行藏。

惟其司出内，秉彝德之常。谨口饱涵畜，与时相抑扬。

持满岂无道，损馀端有方。尾闾小溟渤，砥柱回污潢。

瞥尔手翻覆，枯涸随汪洋。叔度万顷陂，未足与较量。

匠氏弗遇郢，才不登俊良。藐然用其小，约水不得洚。

有若古豪隽，落落吞湖江。遭时发所蕴，利泽何其厖。

时哉倘不逢，蕙帐云雾窗。独善与兼善，一辙元非双。

任大岂遗小，养浩惟能降。对此一感慨，勿谓吾言哤。
冬夜过魏大夫醉为短述赠之
林大春（明代）

驱车曾向玉河路，把酒相看说海东。此日重逢怜汉月，同袍犹自咏秦风。

夜横宝剑龙光远，雪满瑶台鹤梦空。起草年来更何事，知君兴在华山中。
舟中值雨
释绍嵩（宋代）

客路雨连日，吾生良可嗟。
萧萧打蓬急，脉脉受风斜。
野望迷青草，江声走白沙。
今宵何处宿，欹枕听鸣蛙。
偈颂一百二十三首
释祖钦（宋代）

春风荡荡，春日熙熙。
花开笑面，柳展欢眉。
处处呢喃紫燕，声声睍睆黄鹂。
麻三斤，乾屎橛，
庭前柏树子，遮里见得，
全理全事，无是无非。
坐断集云峰顶上，大家齐贺太平时。
和吴正传五台怀古韵 其五 戏马台
金涓（元代）

将军逐马关中来，神威掠地风云摧。鸿门舞剑成敌国，彭城衣锦空登台。

驰下汉军何披靡，垓下楚歌相应起。山河百二几诸侯，子弟八千无一骑。

古来天下谁英雄，荒台老树悲秋风。符命合归赤帝子，项伯不忠范增死。
太师平章乔文惠公挽歌词三首 其一
杜范（宋代）

奕世诸贤辅，清朝得老成。谏兵秦蹇叔，忧国汉萧生。

更化人皆仰，调元位独亨。天迟诸葛死，尚欲致升平。
再送牧原
纪淑曾（清代）

大别山前春水长，伯牙台畔早梅香。君今买棹去沙渚，我亦回车思故乡。

江上离筵惊草草，梦中白日过堂堂。鹿门烟树春明月，小立东风泪几行。
野狐泉柳林
元稹（唐代）

去日野狐泉上柳，紫牙初绽拂眉低。

秋来寥落惊风雨，叶满空林踏作泥。
答伯秋
王灼（宋代）

刍荛传吉语，诏旨缓追科。
疲俗今当复，诸公众所多。
谁能齐卓茂，我亦怖阎罗。
种德无馀事，流光付逝波。
春日小园即事十首
方回（元代）

长忆江湖看雨时，插天挂尾玉龙垂。
归来老手今无用，养小鱼虾掘小池。
出都之宛丘赠寄参寥
张耒（宋代）

萧然耳目清，驱马别都城。岸断秋光出，川平雨气横。

浮生归物理，闲景付诗情。岁晚江湖客，何为滞玉京。
颂古二十七首
释云贲（宋代）

未曾牛出定盘星，多少行家怨不平。
待昨权衡来就手，方知斤两自分明。
八声甘州·题雷峰塔经卷
况周颐（清代）

坐南屏烟翠晚钟前，摩娑劫余灰。问金涂几塔，琼雕万轴，肯付沈薶。彩凤无端掣搦，往事总堪哀。不尽兴亡感，窣堵波颓。
我亦伤心学佛，演珠林梵说，随分清斋。淹新亭涕泪，何物不荒莱。尽消磨、药炉经卷，忍断蓬、身世老风埃。湖山梦、散诸香处，围绕千回。
天王寺迪上人房五十年前友人王仲信同题名尚
陆游（宋代）

绿遶青围古会稽，城东河上古招提。
巳公茅屋曾游处，渭北山人半醉题。
暂憩不妨停画楫，幽寻还得杖青藜。
旧人死尽惟残屋，竹密云深步步迷。
月波楼
郑獬（宋代）

古壕凿出明月背，楼角飞来兔影中。
野色更无山隔断，天光直与水相通。
溪藏画舫青纹接，人住荷花碧玉丛。
谁把金鱼破清暑，晚云深处待归风。
晚春客愁五绝 其四
方回（元代）

十载干戈后，辛勤莳牡丹。岂知身是客，借与别人看。
小重山·秋到长门秋草黄
薛昭蕴（唐代）

秋到长门秋草黄。画梁双燕去，出宫墙。玉箫无复理霓裳。金蝉坠，鸾镜掩休妆。
忆昔在昭阳。舞衣红绶带，绣鸳鸯。至今犹惹御炉香。魂梦断，愁听漏更长。
再题小西湖 其二
姚勉（宋代）

深深晴日涨湖烟，开著蓬窗饱看莲。只怕客来童放鹤，又催花里棹归船。
送黄彦武西上
朱松（宋代）

门掩蓬蒿气浩然，西风笔势更翩翩。未忘大学齑盐味，时说定翩文字禅。

芦叶风光倾上国，槐花心绪记当年。里门归日车应下，置酒迟君沈水边。
神照禅师同宿
白居易（唐代）

八年三月晦，山梨花满枝。龙门水西寺，夜与远公期。

晏坐自相对，密语谁得知。前后际断处，一念不生时。
暑咏寄梅集贤
刘筠（宋代）

石渠岌嶪亘宛虹，玄荫清流接桂宫。
玉女壶欹天未笑，羲和辔缓日方中。
孝先便腹宁无诮，痀偻承蜩敢衒功。
蠲渴欲来飞雪散，南昌世胄有仙风。
送蒋尚书居守东都
钱起（唐代）

凤辇幸秦久，周人徯帝情。若非君敏德，谁镇洛阳城。

前席命才彦，举朝推令名。纶言动北斗，职事守东京。

郑履下天去，蘧轮满路声。出关秋树直，对阙远山明。

肃肃保厘处，水流宫苑清。长安日西笑，朝夕衮衣迎。
和潘通甫寄孙太守
韦骧（宋代）

五马传呼尽避骢，二车行县海壖东。歌声被管腾新曲，酒盏垂莲学倒蓬。

回驭望仙双旆晚，戒程馀庆一帆风。拘挛不得陪供帐，只许区区鄙句通。
赠画鱼贾兄
陈俞（宋代）

春江浩荡春江阔，夜半湖声涌新沫。
晓风吹断碧云根，万顷沧波带晴豁。
浪花潋滟翻红桃，群鱼出没乘轻涛。
悠扬得意鼓鳞鬣，十十五五同为曹。
昔曾观澜如此意，真乐胸中渺无际。
常嗟物理难形容，幸有贾君得精艺。
巨鱼奋迅凌江湖，纤鳞错杂依菰蒲。
精神万状幻新笔，巧与造化论锱铢。
朅来过我示奇作，数幅生绡图纵壑。
呼童展向虚堂中，恍若当年见鱼乐。
如君画思几通神，眼高世俗空无人。
石台去后今几载，毫端仿佛留芳尘。
又宜学取洞清拔，写龙不写潜波鲔。
徒能画鱼不画龙，空使馋夫吐馋水。
新治火阁
陆游（宋代）

老子今朝喜有余，房栊新毕得安居。
炉红毡暖不出户，木落窗安常读书。
浮蚁撇尝人散後，蹲鸱煨熟雪飞初。
颓然自适还终日，殊胜隆中卧草庐。
郊原新霁四首 其四
丁锡庚（清代）

炊烟吹逐暮云飞，茅舍村村未掩扉。莫道田家无乐事，插秧人傍钓鱼矶。
和御赐诗
张镇孙（宋代）

圣主游心六艺文，先皇成宪自常遵。天人亲屈九重问，岭海同归一视仁。

已忝胪传魁众俊，复叨燕衎逮微臣。终身祗佩丁宁训，远到功名愿自珍。
十日宋省斋有谓不及同登南山独步乌聊山
杨公远（宋代）

我辈登高嶮更遥，闻君独步上乌聊。
休嗟昨日浑无兴，须信明年尚有条。
节后黄花香未减，年高黑鬓雪偏饶。
拂笺续罢新诗句，回乎重阳越一朝。
次韵元长观梅三首 其一
赵鼎（宋代）

曳杖山间自探春，雨馀梅意已清新。兵戎草草伤沦落，一醉花前有几人。
再用邦衡韵赞其闲居之乐且致思归之意
周必大（宋代）

一别龙门不计春，思公梦渡太皋津。
遥知绿野朱颜好，应笑红尘白发新。
午茗亲烹留上客，夜棋酣战调佳人。
道腴有味诗弥胜，何止冰凝与蜜淳。
甲辰寒日游公谨园池
蔡襄（宋代）

二月名园蓊郁青，为怜佳节此閒行。
偶因觞咏心远适，暂离尘埃眼倍明。
风静落花深一寸，日迟啼鸟度千声。
主公高意何须道，芳物於人自有情。
颂四宾主
释印肃（宋代）

何处更容丝发许，脱体无依谁会举。
玄玄玄了说玄玄，究竟谈玄犹寐语。
山中 其一
方岳（宋代）

此身只合著林泉，安得缠腰十万钱。百事懦无拖地胆，一生愚似信天缘。

青山有约不知老，黄犊与人相对眠。问讯春蓑故无恙，乱云深处更超然。
冬夕酌月三首
白玉蟾（宋代）

兔冷蟾寒桂影疎，化为霜露泻庭除。
已惊柏液冰吾齿，莫弄梅花粟尔肤。
次刘千岁喜折仲古见过二首韵
曾几（宋代）

新知刘子政，生理发萧疏。
胜日归谈笑，佳山奉起居。
摩挲千古物，料理一床书。
秀色堪餐否，聊须摘我蔬。
次韵胡国器游历崌
程洵（宋代）

枯筇挂倒星斗傍，意行屈曲忘陵冈。忽逢萧寺倚岩腹，门前水影涵山光。

凭虚飘欲上霄汉，览远浩如浮大沧。嗟子失身坠世网，恨不与子同翱翔。

白莲共结清净社，红裙绝意温柔乡。何当脱屣声利场，从渠万态争炎凉。
和姚令公哭李尚书乂
张九龄（唐代）

贵贱虽殊等，平生窃下风。云泥势已绝，山海纳还通。

忽叹登龙者，翻将吊鹤同。琴诗犹可托，剑履独成空。

畴昔尝论礼，兴言每匪躬。人思崔琰议，朝掩祭遵公。

作善神何酷，依仁命不融。天文虚北斗，人事罢南宫。

上宰既伤旧，下流弥感衷。无恩报国士，徒欲问玄穹。
秋日杂怀八首 其四
钱曾（清代）

怪来咄咄自书空，满眼兴亡劫火中。废冢银凫愁夜月，荒台金狄泣秋风。

愿留若木栖神鸟，与采灵芝豢卧龙。莫讶频年易憔悴，绿章常拟问天公。
平阳兴
贺铸（宋代）

凉叶辞风，流云卷雨。寥寥夜色沈钟鼓。谁调清管度新声，有人高卧平阳坞。

草暖沧洲，潮平别浦。双凫乘雁方容与。深藏华屋锁雕笼，此生乍可输鹦鹉。
挽知临安府兼浙西制置使曾公 其三
曾子良（宋代）

立海终风黑，洗光双日红。馀波溅渤澥，仙仗岌崆峒。

宗庙神灵在，公师礼数崇。平生精履屐，尚觉小臣忠。
读黄山谷集
马春田（清代）

山谷老人人俊伟，余事作诗爱谲诡。倔强不若韩退之，苦涩有让樊宗师。

倩盼副笄皆所弃，最喜龋齿堕马髻。歌之则钩辀，绎之则骫骳。

譬如品物中，有味玉山榧。苏黄虽并称，苏宫而黄徵。

谓黄为学杜，黄渠而杜海。封域不妨邾莒邦，何必定与齐晋齿。
句 其二
曾诚（宋代）

椎冰小鲤应堪鲙，扫岸疏梅未放花。
瑞竹寺
韩淲（宋代）

白云夜伴岩扉宿，虚籁幽幽意自春。回首驱驰因薄宦，平生萧散本閒人。

风摧老木岚光静，霜逼早梅天气新。眼底明朝更清绝，便成西去也逡巡。
虞美人·春风吹到深深院
佚名（宋代）

春风吹到深深院。添个人针线。莫言生女不妒儿。□□二郎不做、有门楣。一家姊妹盈盈地。兄弟同欢喜。彩丝从此不须添。看取碧纱帐内、有人牵。
醉落魄
仇远（元代）

水西云北。锦苞泫露无颜色。夜寒花外眠双鶒。莫唱江南，谁是鹧鸪客。薄情青女司花籍。粉愁红怨啼螀急。月明倦听山阳笛。渺渺征鸿，千里楚天碧。
问鹤
白居易（唐代）

乌鸢争食雀争窠，独立池边风雪多。

尽日蹋冰翘一足，不鸣不动意如何。
焦山精舍夜饮
鲍皋（清代）

我吟天风海涛曲，焦岩飒飒振林木。汉隐先生拍我肩，邀向岩间结茅屋。

茅屋直下临奔湍，阴林积雪森夏寒。清飙回动白羽扇，明月走送黄金盘。

黄金之盘白玉壶，长江泻酒那用酤。狂来手击冯夷鼓，兴酣口吐骊龙珠。

山颠酒仙吸江海，酒仙仙去空亭在。亭中一笑君应闻，海上三山好相待。

明月倒行云却飞，山巅酒醒霜盈衣。苍藤古木半江黑，侧足崩崖愁独归。

归来已听晨钟发，惊鱼跳波动栖鹘。欲卧携床对海门，梦骑长鲸泛溟渤。
建会昌桥
叶适（宋代）

十里沧浪绝岸遥，幽人行处有谁招。
幸无车马妨来住，买断寒蔬取意挑。
后峒月溪寺
李昴英（宋代）

寺巧蟠山背，池圆印寺前。
连筒泉落罋，如镜地无砖。
茗苦苛留客，僧淳懒说禅。
使君期不至，一宿笑无比缘。
秋夜坐竹下口占示净成诸子四首 其二
释函是（明代）

月色入林悄，溪声到枕寒。山中风味别，人外泬寥宽。

有力耕锄易，无钱结构难。莫嗟生事薄，乘夜绕秋坛。
书山家
吴惟信（宋代）

山家元住石桥西，篱落周遭尽药畦。剥啄柴门人未应，鹧鸪飞上野棠梨。
五月二十七夜𩗗风作屋漏
陈献章（明代）

灯残四壁漏痕斜，老屋回风落细沙。乾坤更有晴明日，为报家人莫怨嗟。
送李道士
文同（宋代）

先生若孤云，两在隆山见。
清标瘦弥耸，秀骨老愈健。
高谈吐深诣，大句写精链。
忽起忆鹅池，肏飞石泉溅。
咏永州
陈孚（元代）

烧痕惨淡带昏鸦，数尽寒梅未见花。
回雁峰南三百见，捕蛇说见数千家。
澄江绕郭闻渔唱，怪石堆庭见吏衙。
昔日愚溪何自苦，永州犹未是天涯。
训蒙绝句 观澜
朱熹（宋代）

眇然方寸神明舍，天下经纶具此中。每向狂澜观不足，正如有本出无穷。
送翠微山看桃
顾禧（宋代）

梅花才落见桃花，欲问桃源路转赊。
直上翠微开眼界，饱餐赤饭养心芽。
句留客屐诗中画，烂漫天真阁外霞。
面壁老僧曾悟否，山猿已报夕阳斜。
独步惠泉用细刻中韵
洪适（宋代）

拂崖看古字，倚策仰前英。雕章细细读，清思源源生。

文传岘山细，句敌渼陂行。一字或华衮，五言有长城。

林蝉众作噪，下里羞混并。坐令蕞尔国，宇内浑知名。

兹泉发地脉，有玉潜山庭。神龙职何护，老蚌呈煌荧。

楚人力水耨，倚沼仍畦瀛。觱沸昼复夜，输出无穷声。

演迤清汉接，旋折数日程。膏润亘原陌，谷价年年平。

非才忝敷惠，下考乃为荣。疲民未击壤，循吏难联横。

独行挹清泚，谁与论丹诚。销忧赖季雅，遣兴烦客卿。

信美非吾土，千古仲宣情。
江南好 其十四 桐屋
许英（清代）

桐荫覆，翠屋护秋深。绕舍扶疏堪立月，拂窗罨霭好鸣琴。

未许点尘侵。
阮师旦希圣彻垣开轩而东湖仙亭射的诸山如在掌上予为之名曰新轩盖取景物变态新新无穷之义赋十绝句 其五
郭祥正（宋代）

湖外青山案几横，卷帘幽坐少逢迎。一钩香饵看鱼上，万顷金波待月生。
姚坚老见约偶成
王令（宋代）

初正布新和，余腊争近候。
升腾阳力微，恇怯老阴斗。
江云荡空碧，疏雨沐清昼。
林梢释冬枯，土蘖壮春簇。
委蕤风日舒，刻画山野秀。
关关先春鸟，格磔弄晴味。
无人与调和，终日自嘲诟。
唯君卜近适，通我许来就。
迁延日屡蹉，叹惜月复彀。
人生诚多故，世事那可究。
惟当自推置，障绝俗虑寇。
休闲倘能俞，疏懒当自宥。
徒行苟惮劳，借马欲谁厩。
清酤如定携，佳客可先购。
勉之无使迟，梅萼已堪齅。
秋夜
司马光（宋代）

城上调秋角，烟间发暝钟。
风枝摇宿鸟，霜草覆寒蛩。
久负观书乐，端愁束带恭。
暂因群吏散，还得遂幽慵。
题王侍禁壁
张舜民（宋代）

怪底临江有竹篱，便将江水当为池。
心随鸥鸟沈浮去，眼看风波起灭时。
我有矴斋新作记，人传画舫旧题诗。
君恩几许生归北，与我閒人把钓丝。
听鸣禽
张耒（宋代）

流滞江边鬓已霜，又闻春鸟啅朝阳。
他时北去怀陈迹，寒竹疏梅黄土冈。
山居十三首
蔡格（宋代）

逆境须同顺境宽，熟仁坚志这中观。
英雄何限经坷坎，一片精光本自完。
先业师陈翔翰先生以庚子十二月朔日讳于今三年矣。秋夜沈沈，怆然旧意，百端交集，作感旧三章 其一
曹家达（清代）

樗材法檃栝，拳曲无旧痕。百川学大海，巨细同一源。

浮交昔已薄，所负在师门。师门忽代谢，三载殊凉温。

閒庭闭白日，重级生軿轩。素怀远莫致，怆恍思旧言。
送人归日东
林宽（唐代）

沧溟西畔望，一望一心摧。地即同正朔，天教阻往来。

波翻夜作电，鲸吼昼为雷。门外人参径，到时花几开。
翠阴亭独坐寄莫俊德经历
张养浩（元代）

抗俗支尘力不任，故园归卧遂初心。近山障雾还疑远，浅水涵天却讶深。

有幸鸥盟君与我，无情鹤发古犹今。年来酷爱香山老，都把悠悠付醉吟。
金人捧露盘 甲申岁西度道中作原作上西平从毛扆校本东浦词
韩玉（宋代）

折腰劳，弹冠望，纵飞蓬。笑造化、相戏穷通。风帆浪桨，暮城寒角相楼钟。暗借霜雪鬓边来，惊对青铜。
萧闲好，何时遂，门横水，径穿松。有无限、杯月襟风。区区个甚，帝尧堂下足夔龙。不如闻早问溪山，高养吾慵。
剑阁铭
张载（魏晋）

岩岩梁山，积石峨峨。远属荆衡，近缀岷嶓。南通邛僰，北达褒斜。狭过彭碣，高逾嵩华。

惟蜀之门，作固作镇。是曰剑阁，壁立千仞。穷地之险，极路之峻。世浊则逆，道清斯顺。闭由往汉，开自有晋。

秦得百二，并吞诸侯。齐得十二，田生献筹。矧兹狭隘，土之外区。一人荷戟，万夫趑趄。形胜之地，匪亲勿居。

昔在武侯，中流而喜。山河之固，见屈吴起。兴实在德，险亦难恃。洞庭孟门，二国不祀。自古迄今，天命匪易。凭阻作昏，鲜不败绩。公孙既灭，刘氏衔璧。覆车之轨，无或重迹。勒铭山阿，敢告梁益。
吾庐
陆游（宋代）

吾庐镜湖上，傍水开云扃。
秋浅叶未丹，日落山更青。
孤鹤从西叶，长鸣掠沙汀；亦知常苦饥，未忍吞膻腥。
我食虽不肉，匕箸穷芳馨。
幽窗灯火冷，浊酒倒残瓶。
夜坐
苏辙（宋代）

少年读书目力耗，老怯灯光睡常早。
一阳来复夜正长，城上鼓声寒考考。
老僧劝我习禅定，跏趺正坐推不倒。
一心无著徐自静，六尘消尽何曾扫。
湛然已似须陀洹，久尔不负瞿昙老。
回看尘劳但微笑，欲度群迷先自了。
平生误与道士游，妄意交梨求火枣。
知有毗卢一迳通，信脚直前无别巧。
五言述德抒情诗一首四十韵献上杜七兄仆射相公（杜悰）
李商隐（唐代）

帝作黄金阙，仙开白玉京。有人扶太极，惟岳降元精。

耿贾官勋大，荀陈地望清。旂常悬祖德，甲令著嘉声。

经出宣尼壁，书留晏子楹。武乡传阵法，践土主文盟。

自昔流王泽，由来仗国桢。九河分合沓，一柱忽峥嵘。

得主劳三顾，惊人肯再鸣。碧虚天共转，黄道日同行。

后饮曹参酒，先和傅说羹。即时贤路辟，此夜泰阶平。

愿保无疆福，将图不朽名。率身期济世，叩额虑兴兵。

感念殽尸露，咨嗟赵卒坑。傥令安隐忍，何以赞贞明。

恶草虽当路，寒松实挺生。人言真可畏，公意本无争。

故事留台阁，前驱且旆旌。芙蓉王俭府，杨柳亚夫营。

清啸频疏俗，高谈屡析酲。过庭多令子，乞墅有名甥。

南诏应闻命，西山莫敢惊。寄辞收的博，端坐扫欃枪。

雅宴初无倦，长歌底有情。槛危春水暖，楼迥雪峰晴。

移席牵缃蔓，回桡扑绛英。谁知杜武库，只见谢宣城。

有客趋高义，于今滞下卿。登门惭后至，置驿恐虚迎。

自是依刘表，安能比老彭。雕龙心已切，画虎意何成。

岂有曾黔突，徒劳不倚衡。乘时乖巧宦，占象合艰贞。

废忘淹中学，迟回谷口耕。悼伤潘岳重，树立马迁轻。

陇鸟悲丹觜，湘兰怨紫茎。归期过旧岁，旅梦绕残更。

弱植叨华族，衰门倚外兄。欲陈劳者曲，未唱泪先横。
荆门杂咏 其二
李友棠（清代）

苍茫云树隔昭丘，怅望秦川万里游。迁客依人怀抱恶，不堪回首仲宣楼。
送徐亮生夫子开府登莱
卢上铭（明代）

中丞分斧钺，天子赐麟裘。社稷安危寄，干戈谭笑收。

功成明主眷，威动敌人愁。珍重吾师去，防边及早秋。
余杭
范成大（宋代）

春晚山花各静芳，从教红紫送韶光。
忍冬清馥蔷薇酽，薰满千村万落香。
偕诸弟登方山
陈钧（元代）

笑入方岩翠几重，惠连群从蹑行踪。平临怪石乘奔马，俯视长江见跃龙。

花老仙源青嶂合，草深樵径白云封。兴阑酒醒黄昏近，犹在蓬莱第一峰。
减字木兰花·回风落景
苏轼（宋代）

五月二十四日，会无咎之随斋。主人汲泉置大盆中，渍白芙蓉，坐客翛然，无复有病暑意。

回风落景。散乱东墙疏竹影。满坐清微。入袖寒泉不湿衣。
梦回酒醒。百尺飞澜鸣碧井。雪洒冰麾。散落佳人白玉肌。
送王献可归信州
汪应辰（宋代）

月旦于今合改评，一官谋食百无能。
君归锦里人应问，好个蓝田崔县丞。
淳祐祭海神十六首
佚名（隋代）

笾豆有楚，贰觞斯旅。
神其醉饱，式燕以序。
百灵秘怪，蜿蜒飞舞。
锡我祺祥，有永终古。
送馆中王正言使交趾
王禹偁（宋代）

乘轺南下兴何长，大半江山是故乡。
蛮府好迎天上使，朝贤不为橐中装。
犀牛出水挨铜柱，飓母扶空卸海樯。
复命丹墀莫经岁，北门西掖待翱翔。
菩萨蛮·鸾啼似作留春语
晏几道（宋代）

鸾啼似作留春语，
花飞斗学回风舞。
红日又平西，
画帘遮燕泥。
烟光还自老，
绿镜人空好。
香在去年衣，
鱼笺音信稀。
苦雨五首 其三
范成大（宋代）

折笋肥梅饤坐，涎蜗斗蚁上梁。雨工莫贾馀勇，留待稻花半黄。
庐山栖贤寺
毛珝（宋代）

名重于诸刹，前贤旧隐踪。无人知有路，隔树忽闻钟。

瀑壮山疑裂，云深寺若封。或传遗稿在，三叩昔时松。
元旦在鹤林偶作
白玉蟾（宋代）

东风吹散柳梢雪，一夜挽回天下春。从此阳春应有脚，百花富贵草精神。
田家杂兴八首 其六
储光羲（唐代）

楚山有高士，梁国有遗老。筑室既相邻，向田复同道。

糗糒常共饭，儿孙每更抱。忘此耕耨劳，愧彼风雨好。

蟪蛄鸣空泽，鶗鴂伤秋草。日夕寒风来，衣裳苦不早。
次刘晞颜韵
苏庠（宋代）

校书绝足腾飞黄，不数向来何与江。锦囊诗句随云表，十袭未启心先降。
黄雀食新二首
杨万里（宋代）

鹅黄染线织秋衣，杨柳吹绵细细披。
诗债被渠浑索尽，醉乡邀我不容归。
胥口
范成大（宋代）

扁舟拍浪信西东，何处孤帆万里风。
一雨快晴云放树，两山中断水粘空。
代赠
赵崇嶓（宋代）

双绾玉钗垂，相逢暗敛眉。
红潮初上脸，未语两心知。
罗袜凌波拂暗尘，露桃烟柳不胜春。
珊瑚枝下重相见，曾是鸳鸯梦里人。
春日卧病示赵季黄（时陷在贼中）
卢纶（唐代）

病中饶泪眼常昏，闻说花开亦闭门。语少渐知琴思苦，

卧多唯觉鸟声喧。黄埃满市图书贱，黑雾连山虎豹尊。

今日支离顾形影，向君凡在几重恩。
偈颂一百六十首
释宗杲（宋代）

身口意清净，是名佛出世。
身口意不净，是名佛灭度。
偈
释普鉴（宋代）

月圆，伏惟三世诸佛。狸奴白牯，各各起居万福。时中淡薄，无可相延，切希宽抱。

老水牯牛，近日亦自多病多恼，不甘水草。遇著暖日和风，当下和身便倒。

教渠拽杷牵犁，直是摇头摆脑。可怜万顷良田，一时变为荒草。